PTT มอบส่วนลด NGV ตามนโยบายรัฐมุ่งช่วยผู้ใช้รถสาธารณะต่อเนื่อง
PTT มอบส่วนลด NGV ตามนโยบายรัฐมุ่งช่วยผู้ใช้รถสาธารณะต่อเนื่อง
18 ธ.ค. 2558

นายสมเกียรติ เมสันธสุวรรณ ผู้ช่วยกรรมการผู้จัดการใหญ่ก๊าซธรรมชาติสำหรับยานยนต์ บริษัท ปตท. จำกัด (มหาชน) หรือ PTT เปิดเผยว่า ปตท.พร้อมดำเนินตามมติคณะกรรมการบริหารนโยบายพลังงาน (กบง.)เมื่อวันที่ 4 พฤศจิกายน 2558 ที่ไม่ต่ออายุโครงการบัตรเครดิตพลังงานเอ็นจีวีที่จะสิ้นสุดในวันที่วันที่ 31 ธันวาคม 2558 แต่ให้ขยายมาตรการให้ส่วนลดราคาก๊าซเอ็นจีวีสำหรับรถโดยสารธารณะอีก 1 ปี(มกราคม–ธันวาคม 2559) ด้วยการใช้บัตรส่วนลดราคาเอ็นจีวีฯเพื่อชำระค่าก๊าซฯเป็นเงินสดเพียงบัตรเดียว
ทั้งนี้ ผู้ถือบัตรเครดิตฯ ที่ต้องการใช้วงเงินเครดิตเพื่อชำระค่าก๊าซเอ็นจีวี สามารถใช้ได้ถึงวันที่ 31 ธันวาคม 2558 ภายในเวลา 21.30 น.อย่างไรก็ตาม ปตท.ยังผ่อนผันให้ผู้ถือบัตรเครดิตฯกว่า 90,000 ราย สามารถใช้บัตรเพื่อซื้อก๊าซเอ็นจีวีในราคาที่ได้รับส่วนลดฯ ได้จนถึงวันที่ 15 กุมภาพันธ์ 2559 เพียงต้องชำระค่าก๊าซฯ เป็นเงินสดเท่านั้น ขณะเดียวกัน ปตท. จะเปิดบริการเปลี่ยนจากบัตรเครดิตพลังงานเอ็นจีวีของธนาคารกรุงไทยเป็นบัตรส่วนลดราคาเอ็นจีวี ของ ปตท. ในระหว่างวันที่ 15 มกราคม–29 กุมภาพันธ์ 2559 ณ ลานกิจกรรม ชั้น 3 ศูนย์การค้าไอที สแควร์ บริเวณแยกหลักสี่ – แจ้งวัฒนะ เฉพาะวันจันทร์–วันศุกร์ เวลา 9.00–16.00 น. (เว้นวันหยุดนักขัตฤกษ์)
โดยผู้ที่มาติดต่อขอเปลี่ยนบัตรต้องเตรียมเอกสารสำคัญให้ครบถ้วน ประกอบด้วย บัตรประจำตัวประชาชน ใบขับขี่สาธารณะ บัตรประจำตัวผู้ขับรถ (ใบแสดงด้านหน้ารถ/บัตรเหลือง) และบัตรเครดิตพลังงานเอ็นจีวี ซึ่งปตท.ขอสงวนสิทธิ์ในการพิจารณาเงื่อนไขในการทำบัตรและ การใช้บัตรส่วนลดราคา NGV ในครั้งนี้ 
อนึ่ง สำหรับกลุ่มผู้ประกอบการรถโดยสารสาธารณะที่มีบัตรส่วนลดราคาเอ็นจีวี (บัตรสีเงิน) อยู่แล้วได้แก่ รถบัสโดยสาร/รถสองแถวร่วม ขสมก.รถตู้/ รถบัสโดยสารร่วม บขส.และรถแท็กซี่ที่ให้บริการในต่างจังหวัด สามารถใช้บัตรดังกล่าวที่ยังไม่หมดอายุ เพื่อซื้อก๊าซเอ็นจีวีในราคาที่มีส่วนลดได้ตามปกติ โดยไม่ต้องเปลี่ยนบัตรใบใหม่แต่อย่างใด
 